164. Blind gebore – ja, ek ook. – Bodemklippe
Gepubliseer op Junie 4, 2018 Januarie 14, 2019 deur Ansophie Joubert
Dis waar. Regtig. As mens nie kan sien nie, is jy blind. So wat kan jy sien? Onthou jy die gruiserige stem van Louis Armstrong?
Ja, ons pragtige wêreld hier om ons vir almal om te sien. Hy sing verder.
Sien jy dit? Sien jy die seën en die heilige? Dit is eintlik die toets.
Om werklik te sien, moet jy die onsienlike sien.
Hoe is dit moontlik? Daar is net een manier en 'n ander ou lied verduidelik dit.
and the things of the earth will go strangely dim
Dit is perspektief; ware perspektief; die enigste perspektief vir die lewe – dowwe aardse dinge en skitterende glorie en genade.
Hier in Johannes 9 vertel Johannes van die man blind van gebore was. Daar is net twee ander gevalle waar siekte sedert geboorte genoem word, beide in Handelinge: die lam man by die Mooipoort (3:2) en die kreupele in Listra (14:8). Die blinde man in Johannes was bekend. Die dissipels het van hom geweet.
Nie almal kon sommer enige plek sit en bedel nie. Die stadsowerhede het 'n spesiale mantel uitgereik vir die "amptelike" bedelaars, nadat hulle gebrek ondersoek is en waar verklaar is.
Die Jode het lyding en siekte met sonde gekoppel. Sy blindheid kon deur sy ouers se sonde of sy eie veroorsaak wees. Daar is vandag nog gereformeerde leerstelling wat glo dat 'n baba in sonder gebore is en daarom gedoop met word om die hel te vermy. Ek kon nooit verstaan dat 'n baba se sonde hom siek kan maak nie en dat alle babas nie siek is nie. Hoe kan my genadige en geliefde Here, klein bababtjies laat hel toe gaan? Hy het dan gesê laat die kindertjies na Hom toe kom.
Die Jode het 'n verdraaide konsep van voorgeboortelike sonde gehad. Hulle het Genesis 4:7 wat praat van die "sonde wat daarbuite wag" interpreteer as buite die moederskoot. Hulle het ook saam met die Grieke die bygeloof gehad dat alle siele reeds bestaan en in 'n hemelse ruimte wag om gebore te word. Hulle word deur sonde besmet, sodra hulle in die sondige heelal inkom.
Alternatiewelik, kon sy ouers sy blindheid veroorsaak het. God self het tog gesê dat Hy die sondes van die vaders aan die kinders sal besoek in die derde en vierde geslagte (Exodus 20:5,34:7, Numeri 14:18). Die Psalmis vervloek sy vyande met dit in gedagte in Psalm 109:14. Dit word ook in Jesaja 65:6-7 genoem, maar later in die hoofstuk (65:23) word die seën van die Here oor meerdere geslagte beklemtoon.
Wat kan ons vandag daarvan dink? Daar is DNA toetse wat die oorerflike siektes kan uitwys wat die kern van jou fisiese samestelling bepaal.
Jesus spreek nie die korrektheid van die bygelowe of dogma aan nie. Watookal die bron van siekte of lyding; dit is 'n geleentheid vir die glorie en wonderwerke van God. Die geskiedenis is nie belangrik nie.
Die toekoms van die siekte word aangespreek en die houvas daarvan afgebreek.
Wonderwerke is altyd 'n teken van God se krag en glorie. Ander Evangelieskrywers beklemtoon Jesus se genesingsbediening. In al die Evangelies word sy simpatie met die mense uitgebeeld. Siektes, verdrukking, pyn en teleurstelling is vir Hom geleenthede om Sy Vader se hart te toon en die wonderbare krag van Sy genade in werking te stel.
Wonderwerke is God in aksie.
By God is daar oplossings. Vir die mens wie God nie ken nie, kan die geweld en wreedheid van die gebroke wêreld, sy moed breek en sy liggaam vernietig. As dieselfde gebeur met 'n mens wie God ken en die pad saam met Hom loop, is daar hoop binne lyding en uithouvermoeë met die bonatuurlike krag van die Here.
Verder kan ons wat help met mense in pyn, die wonderbare liefde van die Here demonstreer.
God's highway runs straight through us. Frank Laubach.
Hierdie is een van twee wonderwerke waar Jesus spoeg gebruik om te genees. [Ook die doofstomme in Markus 7:33]. Spoeg as medisyne was algemeen in die antieke wêreld. 'n Belangrike persoon se spoeg is as meer kragtig in die genesingsproses beskou.
Jesus is wys en wen die vertroue van sy "pasiënt". Dink net hoeveel vertroue is daar vandag in medisyne. Voorskrif medisyne is een van die belangrikste middels op aarde om genesing te bewerkstellig.
Die Siloambad was 'n bekende plek in Jerusalem en 'n ingenieurswonder van die tyd. Die watervoorsiening van Jerusalem was altyd 'n probleem. Die water het van die Fontein van Gihon in die Kidron vallei af gekom. 'n Trapskag van 33 trappe het gehelp om waterskep makliker te maak. Die fontein was oop gegrawe en in die geval van oorlog was dit baie maklik om die water vir die stad af te sny.
Toe Hiskia in 700 vC besef Sanherib beplan om Juda binne te val, het hy 'n tonnel deur die rots na die fontein beveel. (2 Kronieke 32:2-8; 2; 32:30; Jesaja 22:9-11; 2 Konings 20:20). Indien die ingenieurs die tonnel reguit sou grawe sou die tonnel ongeveer 335 meter lank wees, maar omdat die tonnel met kronkels gegrawe is, was dit 533 meter lank. Die rede vir die kronkels was dalk om heilige plekke te vermy of om 'n groef in die rotsformasie te volg. Sommige plekke is die tonnel net 'n halwe meter wyd, maar deurgaans is die tonnel amper twee meter hoog. Die ingenieurs het van twee kante gegrawe en in die middel ontmoet – werklik 'n wonder van daardie tyd.
Die Siloambad was die plek waar die rotstonnel in die stad uitgekom het. Dit was 'n opelug bad en die naam beteken: gestuur. Die water uit die fontein is letterlik deur die rots na die stad gestuur.
Jesus stuur die man om in die bad te gaan was. Nadat hy gewas het, kon hy sien. Hy moes Jesus se opdrag gehoorsaam. Sy genesing kon sekerlik daar en dan by Jesus en al die skare gebeur het. Hy is egter van al die bekende plekke wat hy in sy blindheid geken het, weggestuur. Hy moes uit sy gemakzone sy weg vind na die Siloambad en letterlik blindelings die opdrag gehoorsaam.
Sodoende het hy privaatheid gehad om sy genesing te ervaar en die res van die gemeenskap op sy eie terme en in sy eie tyd te ontmoet. Hy het Jesus se manier aanvaar en geen vrae gevra nie.
Jesus se woorde moes gesaghebbend wees. Jesus het nie genesing belowe nie. Hy het net gesê om te gaan was. Hoekom sou die blinde man Hom gehoorsaam? Hy kon gaan was het en dan soos 'n gek gelyk het as niks gebeur het nie.
Sy gehoorsaamheid het sy twyfel uitgedryf.
Jesus se woorde, God se stem wat aksie vra, was genoeg om sy hele lewe te verander. Jesus het sy volgende stap beveel, sonder om die uitkoms uit te spel.
Wat doen jy as die wonderwerk nie gebeur soos jy dit verwag of begeer nie? Gehoorsaam jy nog steeds blindelings? Is jy gewillig om die volgende stap te neem. sonder dat die uitkoms duidelik is?
Ons praat nie graag oor gehoorsaamheid nie. Gehoorsaamheid het amper 'n slegte reputasie verkry as gevolg van soveel misbruik deur die kerk en ander instansies van gesag. Dit het die lewensveranderende krag van gehoorsaamheid aan God afgemaak.
Die Griekse woord vir gehoorsaamheid is hupakouo. Die woord beteken om met aandag te luister, om te luister en sonder huiwering te onderwerp, om te luister en te beantwoord.
Luister en reageer – die aksiepad van 'n wonderwerk.
Is jy gewillig om die langer roete te neem? Kan jy onderwerp aan Jesus se woord sonder om te weet wat die uitkoms gaan wees?
Sjoe! Dis 'n groot gedagte!
Antwoord my tog gou, Here, ek is heeltemal gedaan.
Moet tog nie van my af wegkyk dat ek word soos dié wat sterwe nie.
Laat my elke môre u liefde ondervind, want in U stel ek my vertroue.
Wys my die pad wat ek moet loop, want my hoop is op U gevestig.
Posted in Afrikaans - Christen, Bybelstudie, UncategorizedTagged blinde man, gehoorsaamheid, genesing, hoop